CELEX: 62021TN0482
Language: mt
Date: 2021-08-09 00:00:00
Title: Kawża T-482/21: Rikors ippreżentat fid-9 ta’ Awwissu 2021 – TenneT TSO u TenneT TSO vs ACER

20.9.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 382/35
            
         
      Rikors ippreżentat fid-9 ta’ Awwissu 2021 – TenneT TSO u TenneT TSO vs ACER
      (Kawża T-482/21)
      (2021/C 382/49)
      Lingwa tal-kawża: l-Ingliż
      
         Partijiet
      
      
         Rikorrenti: TenneT TSO GmbH (Bayreuth, il-Ġermanja), TenneT TSO BV (Arnhem, il-Pajjiżi l-Baxxi) (rappreżentanti: D. Uwer, J. Meinzenbach, P. Rieger, R. Klein u S. Westphal, avukati)
      
         Konvenut: L-Aġenzija tal-Unjoni Ewropea għall-Kooperazzjoni tar-Regolaturi tal-Enerġija
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-Deċiżjoni A-001-2021 (ikkonsolidata) tal-Bord tal-Appell tal-ACER tat-28 ta’ Mejju 2021, li tikkonferma d-Deċiżjoni tal-ACER 30/2020 tat-30. Novembru 2020 fuq il-proposta tat-TSO tar-reġjun prinċipali bil-kapaċità “Core” ikkalkolata dwar il-metodoloġija għat-tqassim tal-ispejjeż tar-ridispaċċ u tat-tpartit (RDCTCS), kollha kemm hi;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw tliet motivi.
      
                  1.
               
               
                  L-ewwel motiv ibbażat fuq l-illegalità tal-kamp ta’ applikazzjoni tal-metodoloġija kkonfermata għat-tqassim tal-ispejjeż tar-ridispaċċ u tat-tpartit. Skont dan il-kamp ta’ applikazzjoni, l-elementi “kollha” tan-networks b’livell ta’ kilovolt ta’ 220 u ogħla għandhom ikunu eliġibbli għat-tqassim tal-ispejjeż skont il-prinċipju ta’ min iniġġes iħallas skont l-Artikolu 16(13) tar-Regolament (UE) 2019/943 tal-Parlament Ewropew u tal-Kunsill tal-5 ta’ Ġunju 2019 dwar is-suq intern tal-elettriku (iktar ’il quddiem ir-“Regolament 2019/943”). Dan huwa illegali. Il-kamp ta’ applikazzjoni tal-metodoloġija għat-tqassim tal-ispejjeż għandu josserva l-proċess tal-kalkolu tal-kapaċità, skont liema huma biss l-elementi tan-networks b’fattur ta’ distribuzzjoni tat-trasferiment ta’ mill-inqas 5 % li huma teknikament fattibbli sabiex jillimitaw il-kummerċ transkonfinali u, b’hekk, jeħtieġu miżuri ta’ ridispaċċ u ta’ tpartit li għandhom rilevanza transkonfinali.
                  Id-deċiżjoni kkontestata għandha tiġi annullata, minħabba li tikser, b’mod partikolari, l-Artikolu 16(13) tar-Regolament 2019/943 u l-Artikolu 74(2) u (4) tar-Regolament tal-Kummissjoni (UE) 2015/122 tal-24 ta’ Lulju 2015 li jistabbilixxi Linji Gwida dwar l-Allokazzjoni tal-Kapaċità u l-Ġestjoni tal-Konġestjoni (ĠU 2015, L 21, p. 4) (iktar ’il quddiem “ir-Regolament 2015/122”). Il-Bord tal-Appell żbalja meta qies li kienet meħtieġa bażi legali sabiex it-tqassim tal-ispejjeż jiġi estiż ukoll skont il-prinċipju ta’ min iniġġes iħallas lil elementi tan-networks b’fattur ta’ distribuzzjoni tat-trasferiment taħt il-5 %. Madankollu, tali bażi legali ma teżistix. Barra minn hekk, l-inklużjoni ta’ kważi kull element tan-networks fil-kamp ta’ applikazzjoni tal-metodoloġija inkwistjoni tikser l-Artikolu 74 tar-Regolament 2015/122, peress li din tirriżulta f’inċentivi ħżiena u hija inkompatibbli mar-responsabbiltajiet u mal-obbligi legali tal-operaturi tas-sistema ta’ trażmissjoni li huma involuti.
               
            
                  2.
               
               
                  It-tieni motiv ibbażat fuq il-fatt li d-deċiżjoni kkontestata għandha tiġi annullata peress li l-Bord tal-Appell illegalment ikkonferma l-Power Flow Colouring Method (metodu tal-kolorazzjoni tal-fluss tal-elettriku, iktar ’il quddiem “PFC”) bħala l-metodu applikabbli ta’ dekompożizzjoni tal-flussi għall-metodoloġija inkwistjoni.
                  Il-PFC imur kontra l-għan tal-Artikolu 16(13) tar-Regolament 2019/943 li jistabbilixxi l-prinċipju ta’ min iniġġes iħallas. Il-PFC ma huwiex ibbażat fuq flussi fiżiċi reali, iżda fuq riżultati tas-suq virtwali. Madankollu, huwa magħruf b’mod komuni li l-flussi fiżiċi jiddevjaw mir-riżultati tas-suq. Għalhekk, ir-riżultat tal-PFC ma jippermettix li tiġi identifikata b’mod affidabbli l-kawża reali tal-konġestjoni rispettiva. Bħala riżultat ta’ dan, il-PFC jonqos ukoll milli jistabbilixxi inċentivi korretti għall-ġestjoni ta’ konġestjonijiet, ta’ azzjonijiet ta’ rimedju u ta’ investimenti effiċjenti, li jmur kontra l-Artikolu 74 tar-Regolament 2015/122. Barra minn hekk, il-Bord tal-Appell ma evalwax kif xieraq l-aspetti tekniċi li jirriżultaw fl-illegalità tal-PFC u jisiltu konklużjonijiet implawżibbli minn provi inutli.
                  Fir-rigward tad-dekompożizzjoni tal-flussi, il-Bord tal-Appell illegalment ikkonferma wkoll suppożizzjonijiet speċifiċi li għandhom japplikaw biss għall-proċess ta’ dekompożizzjoni tal-flussi fuq elementi tan-networks HVDC. Dawn is-suppożizzjonijiet huma fiżikament infondati, huma f’kunflitt mal-Artikolu 16(13) tar-Regolament 2019/943 u jirriżultaw f’allokazzjoni tal-ispejjeż ikbar għall-elementi tan-networks HVDC. Barra minn hekk, dawn is-suppożizzjonijiet jistabbilixxu trattament diskriminatorju tal-elementi tan-networks HVDC meta mqabbla mal-elementi tan-networks AC. Il-Bord tal-Appell ma evalwax dawn is-suppożizzjonijiet dwar l-elementi tan-networks HVDC b’mod suffiċjenti u ma nissilx konklużjonijiet implawżibbli minn provi inutli.
               
            
                  3.
               
               
                  It-tielet motiv ibbażat fuq il-fatt li d-deċiżjoni kkontestata għandha tiġi annullata, minħabba li din tikkonferma limitu komuni għall-flussi ċirkolari li l-ACER iffissat għal 10 % abbażi ta’ stimi tal-ispejjeż. Dan jikkontradixxi l-Artikolu 16(13) tar-Regolament 2019/943 minħabba li l-limitu ma huwiex ibbażat fuq data fattwali affidabbli dwar il-livell ta’ flussi ċirkolari li kien jeżisti fl-assenza ta’ konġestjonijiet strutturali. L-ACER ma kinitx kompetenti sabiex tiddetermina limitu ta’ 10 %. Il-limitu jinjora wkoll l-Artikolu 16(8) tar-Regolament 2019/943 li skontu l-operaturi tas-sistema ta’ trażmissjoni jistgħu jużaw sa 30 % għall-flussi interni, għall-marġni ta’ affidabbiltà u għall-flussi ċirkolari. Barra minn hekk, l-evalwazzjoni tal-Bord tal-Appell hija bbażata fuq żbalji ta’ fatt u tistabbilixxi inċentivi żbaljati għall-investimenti fin-networks, li jmur kontra l-Artikolu 74 tar-Regolament 2015/122. Barra minn hekk, il-Bord tal-Appell wettaq żball ta’ liġi billi qies li l-Artikolu 16(13) tar-Regolament 2019/943 jeħtieġ limitu tal-flussi ċirkolari biss għal kull żona tal-offerta minflok għal kull fruntiera taż-żona tal-offerta.